Yettili wanda ur izemmir ara bnadem ad yexdem s nnig lmeǧhud-is, akken yebɣu yessɣer ulis. Tuɣal diɣen d nettat i yegran ɣer deffir. Ɛicuca, ɣef uɛudiw, akka akka ad qleb ɣer-s, tettɛassa-tt limmer anda tetteɣimi. Tettwal-itt sakin, mi tt yebda ɛeggu, nniqal tettemal kan, treffed idarren-is s tmara, am wid zzayen bezzaf, di zzeg-s ɣerda tuɣal tɣelli. Lakin tewhem ɛicuca mi ara tt tewali din din kan a d kker : ad teɣli ɣef tgecrar, taggara ad as tedher temmuger s ifassen-is, am win ara yelḥun ɣef rebɛa … alamma tesbedd-d diɣen iman-is ; twali-tt sakin la tt-id-ttabeɛ tettleɣway, am tin isekren. Idarren-is, wissen amek almi, jerḥen yak, uɣalen yak d idammen …